Na temelju ĉlanka 13. Zakona o udrugama (″Narodne novine″ broj 74/14), Skupština Regionalnog kluba IPA Međimurje - Čakovec, na sjednici održanoj dana 20. ožujka 2015. godine donosi

**STATUT**

**REGIONALNOG KLUBA IPA MEĐIMURJE – ČAKOVEC**

**I.**

**OSNOVNE ODREDBE**

**Članak 1.**

Ovim Statutom reguliraju se odredbe o nazivu, sjedištu, zastupanju; izgledu pečata; podruju djelovanja, ciljevima te djelatnostima kojima se ostvaruju ciljevi; o gospodarskim djelatnostima, o ostvarivanju javnosti rada Udruge; o članstvu i članarini; pravima i obavezama članova; o unutarnjem ustroju; o tijelima Udruge, njihovom sastavu, ovlastima, načinu odlučivanja, uvjetima i načinu izbora i opoziva, trajanju mandata te odgovornosti članova; imovini i raspolaganju s mogućom dobiti, načinu stjecanja imovine; prestanku postojanja, postupku likvidacije u slučaju prestanka postojanja Udruge, načinu rješavanja sporova i sukoba interesa unutar udruge, izboru i opozivu likvidatora.

**Članak 2.**

Naziv udruge je: REGIONALNI KLUB IPA MEĐIMURJE - ČAKOVEC

Skraćeni naziv udruge je: IPA MEĐIMURJE

Naziv na engleskom jeziku je: REGIONAL CLUB INTERNATIONAL POLICE ASSOCIATION MEĐIMURJE – ČAKOVEC

Sjedište udruge je: Čakovec, Jakova Gotovca kbr. 7., 40 000 Čakovec

Udruga djeluje na području Međimurske županije.

**Članak 3.**

U Regionalnom klubu IPA Međimurje – Čakovec se osigurava zajednički rad, odlučivanje i odgovornost te ravnopravnost članova u ostvarivanju njihovih prava, dužnosti i odgovornosti utvrđenih Statutom i Zakonom bez obzira na funkciju, rang, jezik, rasu, religiju i životni nazor.

**Članak 4.**

Regionalni klub IPA Međimurje – Čakovec (u daljnjem tekstu IPA Međimurje) je udruga registrirana pri nadležnom tijelu državne uprave. Udruga je neprofitna pravna osoba koja se ne osniva sa svrhom stjecanja dobiti.

**Članak 5.**

Simbol IPA Međimurje je međunarodni znak IPA-e sa simbolima grba IPA Sekcije Hrvatska slijedećeg opisa: u sredini se nalazi globus s označenim kontinentima crvene i morem plave boje, okružen pojasom plave boje, u kojem žutim slovima piše "INTERNATIONAL POLICE ASSOCIATION". Globus ima meridijane i paralele, u pozadini globusa nalazi se osmerokutna zvijezda, lijevo i desno se nalazi zlatni klas koji u donjem dijelu povezuje vinjeta s natpisom "SERVO PER AMIKECO", a na vrhu „HRVATSKA“. Iznad riječi „HRVATSKA“ na vrhu je riječ „IPA MEĐIMURJE – ČAKOVEC“. U podnožju znaka je 9 crvenih kvadrata u 3 reda, u slijedu okomito, 4-3-2 naizmjenično sa bijelim kvadratima. Prvi kvadrat je crvene boje a kvadrati simboliziraju dijelove grba Republike Hrvatske.

Simbol je zaštićen međunarodnim autorskim pravom, © by IPA 1974.

**Članak 6.**

IPA Međimurje ima pečat okruglog oblika promjera 35 mm. Sačinjava ga međunarodni simbol IPA-e s simbolima grba IPA Sekcije Hrvatske (članak 4. st. 1. Statuta) i natpisom "IPA MEĐIMURJE – ČAKOVEC" na vrhu..

**Članak 7.**

Rad IPA Međimurje je javan. Skupština IPA Međimurje može odlučiti da će se sjednice, odnosno rasprave u pojedinim točkama dnevnog reda održavati bez nazočnosti javnosti.

Javnost rada osigurava se i ostvaruje pravodobnim i istinitim izvješćivanjem članstva IPA Međimurje putem internih oglasnih ploča, sredstava javnog priopćavanja, web stranica i internih IPA glasila.

Predstavnici sredstava javnog priopćavanja mogu nazočiti sjednicama tijela upravljanja Udruge i izvješćivati javnost o radu tih tijela, ukoliko su zaprimili poziv za rad sjednice tijela upravljanja.

Radi što potpunijeg ostvarivanja javnosti rada, IPA Međimurje može izdavati svoje glasilo u skladu s propisima o javnom informiranju. Odluku o izdavanju glasila donosi Upravni odbor. IPA Međimurje sudjeluje sa svojim člancima u glasilima, web stranicama i brošurama Sekcije Hrvatske.

IPA Međimurje po potrebi izdaje i druga sredstva javnog informiranja (periodične publikacije, biltene, plakate i sl.) sukladno propisima o izdavačkoj djelatnosti.

**Članak 8.**

IPA Međimurje samostalna je udruga građana koja je udružena u IPA Sekciju Hrvatske, a Sekcija Hrvatske pak međunarodnoj organizaciji INTERNATIONAL POLICE ASSOCIATION.

Odredbe ovog Statuta usklađene su s međunarodnim Statutom IPA-e, Statutom IPA – Sekcija Hrvatske i prilagođene za područje djelovanja Udruge s pravnim propisima Republike Hrvatske.

**Članak 9.**

Radi uspješnijeg ostvarivanja vlastitih interesa Regionalni klub može surađivati s drugim odgovarajućim udruženjima i organizacijama u Republici Hrvatskoj i inozemstvu, u skladu sa Zakonom.

**Članak 10.**

U ostvarivanju ciljeva i zadataka utvrđenih ovih Statutom Regionalni klub djeluje samostalno u skladu sa Zakonom.

Političko djelovanje u okviru Regionalnog kluba je zabranjeno.

**Članak 11.**

IPA Međimurje zastupaju predsjednik, zamjenik predsjednika i tajnik .

Upravni odbor može ovlastiti i druge osobe za zastupanje udruge, ukoliko za to postoji potreba.

**Članak 12.**

Osoba ovlaštena za zastupanje:

* odgovara za zakonitost rada udruge
* vodi poslove udruge sukladno odlukama Skupštine
* odgovorna je za podnošenje Skupštini prijedloga godišnjeg financijskog izvješća
* dostavlja zapisnik s redovne sjednice Skupštine nadležnom uredu koji vodi registar udruga
* sklapa ugovore i poduzima druge pravne radnje u ime i za račun udruge
* obavlja i druge poslove u skladu sa zakonom, statutom i aktima udruge.

**II.**

**PODRUČJE DJELOVANJA,**

**CILJEVI I DJELATNOSTI IPA MEĐIMURJE**

**Članak 13.**

IPA Međimurje je udruga građana kao neovisno tijelo sačinjeno od djelatnih i umirovljenih pripadnika Ministarstva unutarnjih poslova bez razlike s obzirom na rang, spol, rasu, boju, jezik ili vjeroispovijest.

Cilj postojanja je stvoriti prijateljske veze i promicati međunarodnu suradnju.

IPA Međimurje je predan principima određenima Općom deklaracijom o ljudskim pravima usvojenom od Ujedinjenih naroda 1948. godine.

Ciljana skupina IPA Međimurje branitelji – veterani, djeca – opća populacija, građani – opća populacija, invalidi Domovinskog rata, mladi – opća populacija, nacionalne manjine, regionalna ili lokalna samouprava i policijski službenici.

Područje djelovanja IPA Međimurje sukladno Klasifikaciji djelatnosti udruga su: branitelji i stradalnici, demokratska politička kultura, kultura i umjetnost, međunarodna suradnja, obrazovanje, znanost i istraživanje, socijalna djelatnost, sport, zaštita zdravlja i zaštita okoliša i prirode.

**Članak 14.**

Da bi ostvario svoje ciljeve, IPA Međimurje obavlja slijedeće djelatnosti:

* izmjenjuje iskustva s područja policijskog djelovanja u Republici Hrvatskoj i na međunarodnoj razini u obliku savjetovanja, predavanja, seminara, kongresa, tribina i drugih stručnih skupova,
* organizira izvedbe studijskih i drugih putovanja u cilju strukovnog povezivanja te stručnog i profesionalnog usavršavanja članova,
* surađuje s drugim istovrsnim i sličnim udrugama i organizacijama u inozemstvu te svim organizacijama koje podupiru rad Regionalnog kluba,
* omogućuje međusobne susrete regionalnih klubova te Sekcije s drugim IPA-e na međunarodnoj razini,
* skrbi za širenje stručnih znanja putem domaćeg i stranog policijskog djelovanja,
* izdaje stručne brošure i stručne časopise sukladno Zakonu,
* organizira društvene, kulturne i sportske priredbe na nacionalnoj i međunarodnoj razini,
* izrada, priprema i provođenje projekata na nacionalnoj i EU razini,
* brine za očuvanje uspomena na poginule i nestale policijske službenike,
* vodi, održava i razvija spomen park IPA Centar u Gornjem Kuršancu,
* organizira i održava tombolu sukladno važećim propisima,
* obavlja druge poslove koji doprinose ostvarivanju ciljeva osnivanja utvrđenih Statutom.

Gospodarske djelatnosti su:

* iznajmljivanje sportskih terena i davanje u zakup prostora u IPA Centru u Gornjem Kuršancu članovima i građanima sukladno važećim propisima

Aktivnost Regionalnog kluba temelji se na međusobnoj toleranciji i potpori među članovima, a cjelokupna djelatnost mora se odvijati u duhu krilatice: "SERVO PER AMIKECO" – služiti kroz prijateljstvo.

**III.**

**ČLANSTVO U UDRUZI**

**Članak 15.**

Članom IPA Međimurje može postati svaki pripadnik Ministarstva unutarnjih poslova te umirovljeni pripadnik Ministarstva unutarnjih poslova, koji prihvaća ovaj Statut i Program IPA-e Sekcije Hrvatska, te bivši pripadnik s najmanje pet (5) godina radnog staža u Ministarstvu unutarnjih poslova Republike Hrvatske, a da nije nečasno otpušten, bez obzira na rang, rasu, jezik, spol ili religiju.

Članom IPA Međimurje postaje se dragovoljnim pristupanjem istom, potpisom pristupnice, te plaćanjem pristupne i godišnje članarine.

Upravni odbor može donijeti odluku o ne primanju u članstvo unatoč podnesenoj pristupnici te plaćanju pristupne članarine, odnosno po podnesenoj molbi, iz razloga što nisu ispunjeni uvjeti za prijem u članstvo. Prigovor na odluku Upravnog odbora može se podnijeti Skupštini 8 dana od dana kada je podnositelj obaviješten o odluci.

Svaki član ima iskaznicu Sekcije Hrvatske.

IPA Međimurje vodi registar članova za što je zadužen tajnik.

Popis članova vodi se elektronički i sadrži podatke o osobnom imenu (nazivu), osobnom identifikacijskom broju (OIB), datumu rođenja, datumu pristupanja udruzi, kategoriji članstva, datumu prestanka članstva u udruzi i broj iskaznice IPA Sekcije Hrvatske. Popis članova uvijek mora biti dostupan na uvid svim članovima i nadležnim tijelima, na njihov zahtjev.

**Članak 16.**

Članstvo u IPA Međimurje može biti redovno, počasno i pridruženo.

Redovni članovi su osobe iz članka 14. ovog Statuta.

Počasnim članom postaje osoba koja ima iznimne zasluge za razvoj i djelovanje IPA Međimurje. O dodjeli titule počasnog člana odlučuje Skupština Sekcije na prijedlog Upravnog odbora IPA Međimurje i Sekcije Hrvatske.

Počasnim članom može postati i svaki građanin, koji svojim djelovanjem ustrajno pomaže u ostvarivanju ciljeva i djelatnosti IPA Međimurje te prihvaća odredbe ovog Statuta.

Počasnom članu izdat će se posebna iskaznica čiji oblik i izgled utvrđuje Upravni odbor Sekcije posebnom odlukom. Počasni član ima prava i obveze redovitog člana, osim prava da bira i da bude biran u tijela IPA Međimurje, a nema obvezu plaćanja članarine.

Članom IPA-e pod istim uvjetima iz stavka 4. ovog članka može postati strani državljanin u statusu pridruženog člana u kojoj državi nema člana IPA-e ili Sekcije te države još nije primljena u punopravno članstvo, ali samo do njenog primitka.

Odluku o primjeni stavka 6. ovog članka donosi Upravni odbor Sekcije.

Pridruženom članu IPA-e izdaje se iskaznica IPA-e s naznakom pridruženi član.

Izvanrednim članom mogu postati udovice i udovci članova IPA-e s jednakim pravima i dužnostima, ali ne mogu biti izabrani na pojedinačne funkcije ili funkcije tijela članova IPA-e.

Članovi IPA-e plaćaju upisninu i godišnju članarinu čiju visinu određuje Upravni odbor Sekcije svojom odlukom, bez obzira u kojem dijelu godine se učlane.

Dio članarine pripada Sekciji o čijoj visini odlučuje svojom odlukom Upravni odbor Sekcije.

**Članak 17.**

Prava članova IPA Međimurje su da:

* sudjeluju u utvrđivanju zajedničke politike i programa,
* odlučuju o sredstvima i imovini IPA Međimurje i drugim pitanjima utvrđenim ovim Statutom i drugim aktima,
* dogovaraju i međusobno surađuju radi ostvarivanja zajedničkih ciljeva,
* sudjeluju u aktivnostima od zajedničkog interesa,
* provode zajednički dogovorene aktivnosti,
* biraju i budu birani u tijela IPA Međimurje,
* budu redovito i pravodobno obaviješteni o radu i njegovih tijela te financijskom poslovanju,

Obveze članova IPA Međimurje su da:

* plaćaju članarinu,
* čuvaju i promiču ugled IPA te se
* pridržavaju odredbi Statuta i drugih akata IPA Međimurje

.

**Članak 18.**

Članstvo u IPA Međimurje prestaje:

* smrću člana,
* prestankom djelovanja IPA Međimurje,
* pisanom izjavom o istupanju iz članstva,
* isključivanjem iz članstva,
* gubitkom statusa iz članka 14. ovog Statuta.

**Članak 19.**

Član IPA Međimurje može biti isključen iz članstva ako svojim djelovanjem šteti ugledu IPA ili djeluje protivno odredbama Statuta, odnosno više od jedne godine ne podmiri iznos članarine.

Prijedlog za isključenje može podnijeti Upravni odbor pisanim putem Sudu časti IPA Međimurje kao prvostupanjskom tijelu.

Na odluku Suda časti IPA Međimurje, član ima pravo podnijeti prigovor o kojem odlučuje Sud časti Sekcije.

Od trenutka pokretanja postupka do donošenja odluke, prava članstva miruju.

Prigovor se podnosi u roku od 15 dana od dana primitka odluke o isključenju. Odluka Suda časti Sekcije po prigovoru je konačna

**Članak 20.**

IPA Međimurje pod jednakim uvjetima ima pravo koristiti opremu i sredstva IPA Sekcije Hrvatska, kao i sve pogodnosti koje se za članove utvrđuju u okviru Sekcije.

Dužnosti IPA Međimurje su:

* provoditi zadaće i ciljeve Sekcije,
* poštivati pravila Sekcije i odluke tijela Sekcije,
* suzdržavati se od aktivnosti i djelatnosti koje bi mogle štetiti ugledu i ciljevima Sekcije,
* nadoknaditi troškove članarine u rokovima predviđenim odlukom Upravnog odbora Sekcije.

# Članak 21.

IPA Međimurje ima prava prema Sekciji:

* sudjelovati i odlučivati u upravljanju Sekcije,
* predlagati i birati svoje predstavnike u tijela Sekcije,
* neposredno i putem svojih predstavnika u tijelima Sekcije inicirati i predlagati donošenje te izmjenu i dopunu Statuta i drugih općih akata, odluka, programa i drugih akata čije donošenje spada u nadležnost Sekcije,
* davati inicijative i prijedloge glede razvijanja i provođenja aktivnosti Sekcije,
* davati primjedbe i mišljenja o radu tijela Sekcije,
* sudjelovati u svim aktivnostima Sekcije prema vlastitom izboru i interesu,
* dobivati sve informacije koje prikuplja Sekcija te biti obaviješten o radu Sekcije i njegovih tijela te o materijalnom poslovanju.

**Članak 22.**

IPA Međimurje može davati priznanja i pohvale svojim članovima, pojedincima i pravnim osobama za osobitu aktivnost i poseban doprinos u radu.

Odluku o dodijeli priznanja i pohvala donosi Upravni odbor.

**Članak 23.**

IPA Međimurje se može udružiti u saveze udruga i u međunarodne udruge, mreže, koordinacije i druge oblike udruživanja sukladno s člankom 13. ovoga Statuta. Odluku o udruživanju donosi Skupština sukladno zakonu.

**IV.**

**UPRAVLJANJE IPA MEĐIMURJE**

**Članak 24.**

Članovi imaju neposredno i posredno izborno pravo.

Neposredno izborno pravo ostvaruje se na sjednici Skupštine IPA Međimurje.

Posredno izborno pravo ostvaruje se posredstvom izabranih predstavnika u tijelima upravljanja IPA Međimurja.

Svaki član ima pravo nositi i koristiti simbol IPA-e u skladu s ciljevima IPA Međimurje i Sekcije Hrvatske.

**V.**

**TIJELA IPA MEĐIMURJE**

**Članak 25.**

Tijela IPA Međimurje su:

* Skupština,
* Upravni odbor,
* predsjednik,
* zamjenik predsjednika te
* tajnik kluba.
* Nadzorni odbor,
* Sud časti,

**1. Skupština**

**Članak 26.**

Skupština je najviše tijelo IPA Međimurje.

Skupštinu čine svi punopravni članovi.

Skupština odlučuje o svim bitnim pitanjima za djelovanje IPA Međimurje te svim pitanjima glede utvrđivanja i provođenja ciljeva i zadaća.

**Članak 27.**

Skupština može biti redovna, izborna i izvanredna. Redovna sjednica skupštine održava se najmanje jednom godišnje, izvanredne prema potrebi, a izborne svake četiri godine.

Sjednice skupštine saziva Predsjednik IPA Međimurje, odnosno u slučaju da istekne mandat Upravnom odboru i Predsjedniku, Skupštinu saziva predsjednik kojem je istekao mandat, a ako to on ne učini u roku od 30 dana od isteka mandata istu će sazvati predsjednik Nadzornog odbora kojem je istekao mandat.

U odluci o sazivanju skupštine Predsjednik utvrđuje dnevni red sjednice, te dan i mjesto održavanja sjednice. Ukoliko se radi o izbornoj Skupštini Predsjednik je dužan 15 dana prije održavanja iste objaviti poziv za prikupljanje kandidatura za pojedine funkcije ili članstvu u Upravnom odboru, Nadzornom odboru i Sudu časti. Prijave se primaju do početka Skupštine, odnosno do početka glasanja. U prijavi se navodi funkcija ili mjesto u Tijelu za koje se kandidira član. Jedan član može se kandidirati na više funkcija. Skupština donosi Poslovnik o radu.

Predsjednik je dužan sazvati sjednicu Skupštine kada to zatraži Nadzorni odbor i/ili najmanje 1/3 članova IPA Međimurje.

U svom zahtjevu za sazivanje Skupštine predlagatelji su obavezni predložiti dnevni red sjednice.

Ako predsjednik ne sazove sjednicu Skupštine u roku od 15 dana od dana dostave zahtjeva iz stavka 4. ovoga članka, sazvat će je predlagatelj (odluka treba sadržavati prijedlog dnevnog reda, te mjesto i dan održavanja sjednice).

**Članak 28.**

Skupštinom predsjeda Predsjednik IPA Međimurje s zamjenikom predsjednika i tajnikom. U odsutnosti Predsjednika, Skupštinom predsjeda zamjenik predsjednika, a u slučaju i njegove odsutnosti tajnik. Na početku sjednice biraju se: zapisničar i dva ovjerovitelja zapisnika. O radu sjednice vodi se zapisnik, koji se trajno čuva u arhivi IPA Međimurje.

Za donošenje pravovaljanih odluka Skupštini mora biti nazočna natpolovična članova Udruge. Ukoliko u dogovoreno vrijeme za održavanje sjednice Skupštine nije nazočna natpolovična vecina svih članova, čeka se 15 minuta na dolazak članova. Po isteku vremena od 15 minuta, pravovaljane odluke donose se većinom glasova nazočnih članova.

Kada Skupština odlučuje o Statutu i donošenju financijskog plana odluke se donose dvotrećinskom većinom glasova prisutnih članova Skupštine. Ostale odluke donose se sukladno Poslovniku.

Odluke Skupštine donose se u pravilu javnim glasovanjem, ako nije Poslovnikom o radu Skupštine propisano da se o pojedinačnim pitanjima odluka donosi tajnim glasovanjem.

Ukoliko je na izbornoj Skupštini prijavljeno više kandidata za funkcije Predsjednika, zamjenika predsjednika i tajnika, glasanje se provodi tajnim glasovanjem.

Odluke Skupštine obvezuju tijela i sve članove na njihovo provođenje.

**Članak 29.**

Skupština udruge:

* usvaja Statut udruge i njegove izmjene i dopune,
* bira i razrješava Predsjednika, zamjenika predsjednika i tajnika, članove Upravnog odbora, Nadzornog odbora i Suda časti,
* odlučuje o udruživanju u saveze, zajednice, mreže i druge oblike povezivanja udruga,
* usvaja plan rada IPA Međimurje i financijski plan za sljedeću kalendarsku godinu i izvješće o radu za prethodnu kalendarsku godinu,
* usvaja godišnje financijsko izvješće,
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge,
* donosi odluku o statusnim promjenama,
* donosi Poslovnik o svom radu,
* rješava i odlučuje o prijedlozima i prigovorima članova IPA Međimurje u drugom stupnju,
* odlučuje o konačnim prijedlozima za imenovanje počasnih članova,
* odlučuje o prestanku postojanja IPA Međimurje,
* bira predstavnike IPA Međimurje za Skupštinu Sekcije Hrvatske, i to po tri predstavnika.
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine udruge,
* te odlučuje i o drugim pitanjima za koja statutom nije utvrđena nadležnost drugih tijela udruge.

**2. Upravni odbor**

**Članak 30.**

Upravni odbor je kolektivno i koordinativno tijelo IPA Međimurje koji organizira i obavlja tekuće poslove udruge između dvije sjednice Skupštine, te donosi odluke iz svoje nadležnosti.

Upravni Odbor čine predsjednik Upravnog odbora, jedan (1) zamjenik predsjednika, tajnik, dva (2) člana (seminari i informiranje, te natjecanja), zamjenik tajnika, rizničar i stalni zapisničar.

Skupština iz redova redovnih članova bira članove Upravnog odbora na vrijeme od četiri godine, s tim da mogu biti ponovo izabrani na istu dužnost. Predsjednik, zamjenik predsjednika i tajnik članovi su Upravnog odbora po položaju, a Predsjednik je ujedno i predsjednik Upravnog odbora.

Upravni odbor IPA Međimurje treba biti reprezentativan osiguravajući dobnu raznolikost (barem jedan član mora biti iz redova umirovljenika) i ravnopravnost spolova - najmanji udio od 30% žena.

**Članak 31.**

Izabrani članovi Upravnog odbora zajednički odgovaraju za rad Upravnog odbora Skupštini IPA Međimurje, a pojedinačno za svoj rad i rad Upravnog odbora u granicama ovlaštenja i dužnosti koje su im povjerene, Skupštini IPA Međimurje i Upravnom odboru.

Upravni odbor i svaki njegov član mogu podnijeti ostavku ili biti opozvani prije isteka vremena na koje su birani.

Pojedini član Upravnog odbora i Odbor u cjelini mogu biti opozvani ako:

* ne ispunjavaju ovim Statutom utvrđene obveze,
* postupaju suprotno odredbama ovog Statuta i politici koju je utvrdila

Skupština,

* pojedinom članu Upravnog odbora prestaje ova dužnost ako prestane biti članom IPA Međimurje.

Ako razrješava pojedine članove Upravnog odbora, Predsjednika, zamjenika predsjednika ili tajnika, Skupština tada bira nove članove Upravnog odbora, odnosno novog Predsjednika na vrijeme do isteka mandata u čiji su sastav birani.

Razrješava li cijeli Upravni odbor, Skupština tada bira novi do isteka mandata.

Svaki član Upravnog odbora, Nadzornog odbora, Predsjednik, zamjenik predsjednika ili tajnik, može zatražiti svoje razrješenje prije isteka mandata na koji je izabran, s tim da je dužan obavljati svoje dužnosti do donošenja odluke o razrješenju. Skupština je dužna donijeti odluku o zahtjevu za razrješenje na novoj sjednici.

**Članak 32.**

Upravni odbor IPA Međimurje:

* organizira djelovanje IPA Međimurje u cjelini između dvije Skupštine,
* utvrđuje prijedlog, izmjene i dopune Statuta,
* ako se Skupština ne može pravodobno sastati, privremeno utvrđuje financijski plan i godišnji obračun, koje podnosi na odobrenje Skupštini na prvom narednom zasjedanju,
* izvršava financijski plan i raspolaže planiranim sredstvima pri čemu brine o namjeni i pravilnosti korištenja tih sredstava, te donosi provedbene odluke,
* odlučuje o zaključivanju pravnih poslova u ime IPA Međimurje,
* usklađuje rad članova,
* podnosi Skupštini izvješće o radu,
* organizira i usklađuje suradnju s drugim organizacijama,
* brine se o informiranju članstva i javnosti,
* osniva odbore, komisije i druga tijela koja pomažu ostvarivanju ciljeva IPA Međimurje,
* daje prijedlog Skupštini o udruživanju IPA Međimurje u druge organizacije te imenuje i razrješuje predstavnike u tijela drugih organizacija,
* imenuje likvidatora,
* utvrđuje organizaciju obavljanja stručnih poslova IPA Međimurje i u svezi s tim donosi potrebne akte,
* zastupa IPA Međimurje na nacionalnoj i međunarodnoj razini,
* priprema program rada i brine o njegovoj realizaciji te predlaže provedbu istog,
* prethodno raspravlja o određenim pitanjima iz nadležnosti Skupštine Regionalnog kluba,
* obavlja sve druge aktivnosti koje mu Skupština stavi u nadležnost,
* odlučuje o drugim pitanjima od značaja za rad IPA Međimurje utvrđenim ovim Statutom koja nisu stavljena u nadležnost drugih tijela.

**Članak 33.**

Upravni odbor radi i odlučuje na sjednicama.

Upravni odbor zasjeda prema potrebi, a najmanje jednom u tri mjeseca.

Upravni odbor saziva predsjednik IPA Međimurje odnosno osoba koja ga zamjenjuje, po svojoj odluci, ili kada to zatraži:

* trećina članova Upravnog odbora ili
* Nadzorni odbor.

Upravni odbor odlučuje većinom glasova svojih članova. O poslovnom redu na sjednici kao i drugim pitanjima iz svoje nadležnosti Odbor odlučuje većinom glasova prisutnih članova.

Zamjenik predsjednika i tajnik IPA Međimurje brinu se o informiranju članstva te vode sastanak Upravnog odbora u slučaju odsutnosti Predsjednika.

Predsjednik, zamjenik predsjednika i tajnik zastupaju i predstavljaju IPA Međimurje u zemlji i inozemstvu te vode rad Upravnog odbora.

**3. Predsjednik**

**Članak 34.**

Predsjednik IPA Međimurje je član i predsjednik Upravnog odbora, te je član Upravnog odbora Sekcije Hrvatske.

Izvršne funkcije i druge poslove određene ovim Statutom obavlja Predsjednik IPA Međimurje.

Predsjednika bira Skupština IPA Međimurje na mandat od četiri godine s mogućnošću ponovnog izbora na istu dužnost.

Predsjednik IPA Međimurje:

* zastupa IPA Međimurje,
* saziva sjednice Skupštine IPA Međimurje i predsjeda radom Skupštine,
* predsjeda sjednicama i rukovodi radom Upravnog odbora,
* zajedno s članovima Upravnog odbora utvrđuje Program rada i Statuta koji se podnose Skupštini na razmatranje i usvajanje,
* brine o izvršenju usvojenog programa rada i provedbi odluka Skupštine i Upravnog odbora,
* potpisuje dokumente materijalnog i financijskog poslovanja,
* upravlja imovinom IPA Međimurje,
* brine se o upoznavanju javnosti s radom IPA Međimurje (Skupštine i Upravnog odbora),
* obavlja i druge poslove određene Statutom IPA Međimurje,
* u slučaju spriječenosti predsjednika izvršne funkcije i druge poslove određene ovim Statutom mogu obavljati dopredsjednici.

**Članak 35.**

Za svoj rad predsjednik, zamjenik predsjednika i tajnik odgovorni su Skupštini IPA Međimurje. Predsjednik podnosi Skupštini godišnje izvješće o svom radu i radu Upravnog odbora.

**4. Zamjenik predsjednika i tajnik**

**Članak 36.**

Mandat zamjenika predsjednika i tajnika traje četiri godine s mogućnošću ponovnog izbora na istu funkciju.

Zamjenik predsjednika i tajnik IPA Međimurje organiziraju i odgovaraju za:

* stručno i tehničko pripremanje sjednica tijela,
* obavljanje stručnih i tehničkih poslova za potrebe tijela,
* priprema prijedloga financijskih i drugih dokumenata,
* skrbe za izvršavanje odluka i zaključaka Predsjednika, Skupštine i Upravnog odbora,
* skrbe da djelatnost IPA Međimurje bude u skladu s LEADER načelima, propisima, Statutom i drugim aktima,
* brinu o ispunjavanju obaveza IPA Međimurje propisanih zakonom i pravilnicima,
* obavljaju stručno-administrativne poslove IPA Međimurje,
* obavljaju i druge poslove što mu ih povjeri Skupština, Upravni odbor i druga tijela.

Tajnik IPA Međimurje vodi registar članova.

Svoju dužnost tajnik može obavljati profesionalno.

Odluku o profesionalizaciji obavljanja poslova tajnika donosi Upravni odbor. Za tajnika može biti birana osoba koja je svojim radnim, stručnim i javnim angažmanom dokazala svoju opredijeljenost za Statutom određene ciljeve IPA Međimurje, kao i potrebno stručno znanje i sposobnost uspješnog organiziranja i djelotvornog upravljanja organizacijom i koja po tome uživa ugled i povjerenje sredine u kojoj djeluje.

**5. Nadzorni odbor**

**Članak 37.**

Nadzorni odbor Regionalnog kluba čine predsjednik i dva (2) člana, koje za razdoblje od četiri (4) godine bira Skupština IPA Međimurje, iz redova redovnih članova.

Za vrijeme mandata članovi Nadzornog odbora ne smiju imati drugih funkcija u IPA Međimurje.

Nadzorni odbor je zadužen za nadzor nad poslovanjem i nad financijskim stanjem IPA Međimurje.

Nadzorni odbor ima pravo uvida u sve poslovne i financijske spise. O izvršenom uvidu obvezno se sastavlja zapisnik, a istom moraju nazočiti najmanje dva (2) člana Nadzornog odbora.

O obavljenom uvidu izvješćuje se Upravni odbor i Skupština IPA Međimurje, prema potrebi a najmanje jednom godišnje.

Nadzorni odbor u žurnim slučajevima ima pravo sazvati sjednicu Upravnog odbora koja mora biti sazvana u roku od mjesec dana od postavljanja zahtjeva.

Nadzorni odbor za svoj rad odgovoran je Skupštini IPA Međimurje.

**6. Sud časti**

**Članak 38.**

Sud časti čine predsjednik suda i dva (2) člana IPA Međimurje.

Članovi Suda časti (u daljnjem tekstu: Sud) su izabrani od strane Skupštine IPA Međimurje, iz redova redovnih članova.

Članovima Suda mandat traje četiri (4) godine uz mogućnost reizbora.

Za vrijeme mandata članovi Suda ne smiju imati drugih funkcija u IPA Međimurje.

Za svoj rad Sud je odgovoran Skupštini.

**Članak 39.**

Sud rješava sporove između članova, kršenje Statuta i pravila IPA Međimurje, neizvršavanje odluka i aktivnosti koje štete ugledu IPA-e.

U postupcima u svezi stegovne odgovornosti članova IPA Međimurje se primjenjuju odredbe Pravilnika o stegovnoj odgovornosti Sekcije.

**Članak 40.**

Sud može izreći slijedeće mjere:

* opomenu,
* javnu opomenu,
* isključenje iz Udruge.

O izrečenoj mjeri izdaje se pismena odluka. Član IPA Međimurje na kojeg je pismena odluka naslovljena može na istu uložiti prigovor o kojem odlučuje Sud časti Sekcije.

**Stručni suradnik**

**Članak 41.**

IPA Međimurje može imati stručne suradnike. O izboru stručnih suradnika Upravni odbor donosi odluku većinom glasova prisutnih članova.

**Članak 42.**

Upravni odbor može, sukladno poticajnim mjerama zapošljavanja Republike Hrvatske i Europske unije, zaposliti kadrove sukladno odredbama tih mjera i potrebama IPA Međimurje. Odluku o korištenju mjera i zapošljavanju kadrova donosi Upravni odbor većinom glasova prisutnih članova.

**Izbor i opoziv likvidatora**

**Članak 43.**

Likvidatora bira i opoziva Upravni odbor.

Likvidator je ovlašten zastupati Udrugu tijekom likvidacijskog postupka.

Likvidator može biti fizička ili pravna osoba koja udovoljava zakonskim uvjetima za zastupanje Udruge tijekom likvidacijskog postupka.

Likvidator se bira na neodređeno vrijeme.

Likvidator ima pravo na naknadu troškova za svoj rad iz sredstava Udruge u visini koju određuje Upravni odbor na prvoj sjednici nakon njegova imenovanja.

Likvidator može biti opozvan iz razloga zbog kojih se može razriješiti i pojedini član Upravnog odbora iz članka 29. stavka 3. ovog Statuta.

**VI.**

**IMOVINA I NAČIN STJECANJA IMOVINE**

**Članak 44.**

Imovinu IPA Međimurje čine:

* novčana sredstva,
* pokretne stvari,
* nekretnine,
* druga imovinska prava.

**Članak 45.**

IPA Međimurje stječe imovinu:

* od članarine,
* od dobrovoljnih priloga i darova,
* od dotacija iz proračuna,
* financiranjem projekata/programa od interesa za opće dobro iz državnog proračuna, jedinica lokalne i regionalne samouprave, fondova, zaklada i druga novčana sredstva stečena u skladu sa zakonima Republike Hrvatske i Europske Unije.
* iz međunarodnih i drugih organizacija te
* iz drugih izvora u skladu sa zakonom

Gospodarske djelatnosti sukladno Statutu:

* iznajmljivanje sportskih terena i davanje u zakup prostora u IPA Centru u Gornjem Kuršancu članovima i građanima sukladno važećim propisima

**Članak 46.**

Sredstvima IPA Međimurje raspolaže Upravni odbor u skladu s odlukama, zaključcima i planovima Skupštine.

Predsjednik može donositi odluke o raspolaganju sredstvima u svakom pojedinom slučaju držeći se pri tome odluka i zaključaka Skupštine i Upravnog odbora.

Financijsko i materijalno poslovanje IPA Međimurje obavlja se putem žiro-računa u skladu sa zakonskim propisima te se primjenjuju propisi koji se odnose na financijsko i materijalno poslovanje neprofitnih organizacija, a na temelju financijskog plana koji Upravni odbor IPA Međimurje donosi za svaku kalendarsku godinu, te ga Skupština prihvaća.

Po završetku godine za koju je donesen financijski plan sastavlja se završni račun.

Vođenje financijskog i materijalnog poslovanja može se povjeriti knjigovodstvenom servisu. Odluku donosi Upravni odbor.

Ako u obavljanju svoje djelatnosti Udruga ostvari dobit, ona se mora koristiti isključivo za obavljanje i unapređenje djelatnosti u skladu s ciljevima utvrđenim ovim Statutom.

**Odgovornost za obveze**

**Članak 47.**

Za svoje obveze udruga odgovara svojom cjelokupnom imovinom. Članovi udruge i članovi njezinih tijela ne odgovaraju za obveze udruge. Nad udrugom se može provesti stečaj, sukladno zakonu.

**Odgovornost za štetu**

**Članak 48.**

Udruga i osobe ovlaštene za zastupanje udruge za štetu učinjenu u udruzi ili udruge prema trećim osobama odgovaraju sukladno općim propisima o odgovornosti za štetu.

**VII.**

**PRESTANAK POSTOJANJA IPA MEĐIMURJE**

**Članak 49.**

IPA Međimurje prestaje postojati u slučajevima predviđenim zakonom.

U slučaju prestanka postojanja temeljem odluke Skupštine, a na kojoj mora biti prisutno najmanje 50% plus jedan redovan član, odluka o prestanku postojanja IPA Međimurje donosi se dvotrećinskom većinom glasova od ukupnog broja članova prisutnih na Skupštini IPA Međimurje.

U slučaju prestanka postojanja udruge imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine.

IPA Međimurje nema pravo svoju imovinu dijeliti svojim osnivačima, članovima IPA Međimurje, osobama ovlaštenima za zastupanje, zaposlenima ili s njima povezanim osobama.

Ako se u slučaju prestanka postojanja IPA Međimurje iz bilo kojih razloga ne može provesti postupak s njenom imovinom koji je IPA Međimurje odredila svojim Statutom, preostalu imovinu stječe jedinica lokalne samouprave na čijem je području sjedište IPA Međimurje.

**Način rješavanja sporova i sukoba interesa unutar udruga**

**Članak 50.**

Sve međusobne sporove iz članstva u udruzi i/ili aktivnostima u sklopu djelovanja Udruge, članovi se obvezuju riješiti mirnim putem uz arbitražu Upravnog odbora. U slučaju kršenja prava i obveza članova nadležan je Sud časti, koji postupa temeljem odredbi članova 37., 38. i 39. ovog Statuta.

**VIII.**

**PRIJELAZNE I ZAVRŠNE ODREDBE**

**Članak 51.**

Statut IPA Međimurje donosi Skupština dvotrećinskom većinom glasova nazočnih na Skupštini nakon provedene rasprave.

Statut IPA Međimurje je temeljni akt IPA Međimurje i svi drugi opći akti moraju biti u skladu s odredbama Statuta.

Prijedlog za izmjenu Statuta mogu dati članovi Upravnog odbora ili dvotrećinska većina redovitih članova IPA Međimurje. Nacrt Statuta dostavlja se svim članovima putem web stranica ili oglasne ploče, koji svoje pisane primjedbe dostavljaju Upravnom odboru. Upravni odbor razmatra primjedbe, utvrđuje prijedlog i predlaže ga Skupštini.

IPA Međimurje može raspolagati svojom imovinom samo za ostvarivanje ciljeva i obavljanje djelatnosti određenih Statutom, u skladu sa zakonom.

**Članak 52.**

Tumačenje odredaba ovog Statuta daje Skupština i Upravni odbor IPA Međimurje. Tumačenje drugih akata IPA Međimurje daje Predsjednik i Upravni odbor.

Ovaj Statut kao sve normativne akte IPA Međimurje potpisuje Predsjednik.

U slučaju likvidacije IPA Međimurje Upravni odbor ovlašćuje osobu za provedbu postupka likvidacije, koja ne mora biti član IPA Međimurje.

**Članak 52.**

Ovaj Statut stupa na snagu danom donošenja.

**BROJ: IPA-MEĐ-01-5/15**

**U Čakovcu, 20. ožujka 2015. godine.**

**TAJNIK PREDSJEDNIK**

**Dario Srnec Darko Dragičević**